Document ID: /roh_data/filtered/fineweb-2-filterrobots_roh.jsonl.gz/47564

La chasa d’emprendistas ed emprendists a Samedan porscha dapi 52 onns ina pussaivladad d’abitar assistida cun alimentaziun. Uss duai la chasa vegnir sanada e modernisada per total 4,5 milliuns francs. La mesadad dals custs surpiglia il chantun. L’autra mesadad duai vegnir partida si cun 1,5 milliuns francs sin las 19 vischnancas da las regiuns Malögia, Bernina ed Engiadina Bassa/Val Müstair. Il rest duai vegnir finanzià da differentas fundaziuns e donaziuns.
Chasa da grond’impurtanza
Sco Andrea Gilli, il president da la regiun Malögia ha ditg a la conferenza da presidents, saja la chasa da grond’impurtanza per las valladas dal sid. El ha appellà a las vischnancas d’approvar la dumonda da sustegn.
Las vischnancas da la regiun Malögia Segl, Samedan, La Punt Chamues-ch e S-chanf han entant garantì ina contribuziun.